**Lover for Norsk Engelsksetterklubb stiftet 1907**

Lovene er endret etter vedtak på generalforsamlingen den 27. april 2022 og ihht NKK vedtatte lovmaler i 2022.  
Lovene er godkjent av Fuglehundklubbenes Forbund den 14. november 2022.

**Kap 1 Innledende bestemmelser**

**§1-1 Organisasjon og virkeområde**   
Klubbens navn er Norsk Engelsksetterklubb, og forkortes til NESK. Klubben er selvstendig rettssubjekt og er å regne som egen juridisk enhet. Klubben er medlemsklubb i Fuglehundklubbenes Forbund (FKF) som er et medlemsforbund i Norsk Kennel Klub (NKK), og klubben og dens medlemmer er derfor forpliktet til å overholde FKFs og NKKs lover og bestemmelser.

Klubben omfatter rasen Engelsksetter og har det kynologiske ansvaret for rasen i Norge. Klubben har verneting i Oslo.

**§1-2 Formål**   
NESK har til formål å ivareta hundens og hundeholdets interesser i Norge, samt å bidra til å fremme positive aktiviteter med hund. NESK skal arbeide for Engelsksetterens utvikling og foredling som jakthund. NESK skal også arbeide for etisk og praktisk riktig behandling av hunder, og for at avl av hunder skjer i ønsket retning, både når det gjelder rasestandard og rasenes sunnhet.

**§1-3 Definisjoner**

Klubbens organer:

* Generalforsamling
* Ekstraordinær generalforsamling
* Styret
* Valgkomite

**Kap 2 Medlemskap og krav til dette**

**§2-1 Medlemskap**   
Styret kan nekte å oppta som medlem person som antas å kunne skade klubben og/eller hundesaken. Ingen har krav på medlemskap i klubben. Person nektet tatt opp i klubben som medlem kan anke avslag i henhold til NKKs til enhver tid gjeldende disiplinærbestemmelser.

Som æresmedlem kan utnevnes personer som i særlig grad har markert seg i forhold til klubbens virke. Forslag til æresmedlem sendes gjennom klubbens styre, som hvis fulltallig styre er enig, forelegger forslaget på første ordinære generalforsamling. Beslutning fattes av generalforsamlingen med simpelt flertall. Forslaget voteres uten debatt. Æresmedlemmer betaler ikke kontingent til klubben.

Styret kan tildele NESK’s gullmerke til personer som har markert seg i forhold til klubbens virke eller formål.

**§2-2 Medlemskontingent**   
Alle medlemmer skal betale en grunnkontingent til NKK med den størrelse som er fastsatt av NKKs Representantskapsmøte samt klubbkontingent fastsatt av klubbens årsmøte.

Medlemmet har ingen rettigheter før kontingenten er betalt.

**§2-3 Medlemsplikter**   
Medlemmene er forpliktet til å støtte NESKs, FKFs og NKKs virksomhet samt å følge NESK, FKF og NKK lover og bestemmelser. Medlemmene er forpliktet til å sette seg inn i gjeldende regler for aktiviteter og forhold de befatter seg med slik de er fastsatt av NKK, FKF eller klubben.

**§2-4 Opphør av medlemskap**

Medlemskap i klubben opphører ved: a) Utmeldelse

b) Strykning besluttet av klubbens styre på grunn av manglende kontingentbetaling og/eller annen uregulert gjeld til klubben

c) Strykning på grunn av manglende betaling av grunnkontingent til NKK d) Vedtak om eksklusjon etter NKKs lover Kap. 7

**§2-5 Disiplinær reaksjoner**   
NKKs lover Kap.7 Disiplinærreaksjoner gjelder i sin helhet.

**Kap 3 Organisasjon**

**§3-1 Høyeste myndighet**   
Klubbens høyeste myndighet er Generalforsamlingen og avholdes hvert år innen utgangen av april. Årsmøtet kan også holdes helt eller delvis uten fysisk møte, herunder ved hjelp av elektroniske hjelpemidler. Styret i klubben beslutter hvordan årsmøtet skal gjennomføres.

Blir årsmøtet holdt som digitalt møte, skal styret sørge for at det foreligger systemer som sikrer at lovens krav til årsmøte er oppfylt. Systemene må sikre at deltakelsen og stemmegivningen kan kontrolleres på en betryggende måte, og det må benyttes en betryggende metode for å autentisere avsenderen. Forøvrig gjelder retningslinjer for avholdelse av digitalt årsmøte fastsatt av NKKs Hovedstyre.

Generalforsamlingen fatter sine vedtak med alminnelig flertall av fremmøtte stemmer med unntak av lovvedtak (som krever 2/3 flertall) og beslutning om oppløsning av klubben (som krever 3⁄4 flertall).

I tilfelle av stemmelikhet er forslaget forkastet.  
Et vedtak trer i kraft straks med mindre vedtaket selv angir noe annet. Det kan alltid kreves skriftlig avstemming.

**§3-2 Møte og stemmerett**

Alle klubbens medlemmer som har betalt kontingenten i det år årsmøtet avholdes har møterett og stemmerett på årsmøtet, uavhengig av om møtet avholdes fysisk eller helt eller delvis digitalt. Med medlem forstås kun person med gyldig medlemskap.

Alle medlemmer over 15 år har fulle medlemsrettigheter og er valgbare til verv i klubben. Det kan kun stemmes ved personlig fremmøte, ved forhåndsstemme eller ved fullmakt. Med personlig fremmøte menes også gyldig elektronisk deltakelse på årsmøtet.  
I saker utenom valg kan medlemmer utøve sin stemmerett ved å sende fullmakt til et bestemt navngitt møtende medlem. Fullmakten skal være skriftlig og signert. Et møtende medlem kan kun representere 3 medlemmer ved fullmakt totalt.   
Forhåndsstemmer skal være styret i hende senest 5 dager før generalforsamlingen. Ved innkallingen skal styret angi hvordan forhåndsstemmene skal innsendes for at stemmegivingen skal være hemmelig.   
På klubbens årsmøte og ekstraordinært årsmøte kan NKK og FKF møte med inntil 2 representanter hver som har talerett, men ikke stemmerett.

**§3-3 Innkalling**

Dato for generalforsamling skal bekjentgjøres for medlemmene med minst 8 ukers varsel.   
Det skal av styret innkalles til ordinær generalforsamling med minst 3 ukers frist. Innkallingen skal sendes medlemmet pr post, e-post, i adressert medlemsblad eller publiseres på klubbens nettsider.

Med innkallelsen skal følge:

* Informasjon om digitalt årsmøte og hvordan det skal avholdes dersom styret beslutte at møtet skal avholdes digitalt
* Dagsorden
* Årsberetning
* Regnskap med revisors beretning
* Forslag eller saker som medlemmene eller styret ønsker behandlet. Forslag fra medlemmene må være styret i hende/poststemplet senest 8 uker før møtedato.
* Budsjett for neste år
* Forslag til kandidater til valgene. Forslag på kandidater må være Valgkomiteen i hende/poststemplet senest 8 uker før møtedato.

**§3-4 Generalforsamlingens oppgaver.**

Generalforsamlingens oppgaver er:

1. Godkjenne eller nekte stemmerett for medlemmer, forhåndsstemmer, fullmakter, innkallingen og dagsorden, samt å gi observatører rett til å være til stede.
2. Oppnevne møteleder, referent(er), tellekorps og 2 representanter til å undertegne protokollen fra møtet.
3. Behandle årsberetning
4. Godkjenne regnskap med revisors beretning
5. Behandle og fatte vedtak i alle saker som er ført opp på innkallingens dagsorden. Benkeforslag er ikke tillatt, bare endringsforslag til rettidig fremmede forslag.
6. Vedta instruks for organer som oppnevnes av generalforsamlingen.
7. Vedta medlemskontingent og godkjenne budsjett for neste år.
8. Velge:

* Leder for 2 år
* Nestleder for 2 år
* 3 styremedlemmer for 2 år
* 2 varamedlemmer for 1 år

For å sikre overlapping i styret velges nestleder og to av de tre styremedlemmene for et år ved første valg etter lovens ikrafttreden, etter innstilling fra valgkomiteen. Styret konstituerer forøvrig seg selv.

* Revisor med vararevisor for 2 år
* Valgkomite med leder og øvrige 2 medlemmer for 3 år, samt 1 vararepresentanter for 1 år.

Valgkomiteens medlemmer velges for 3 år av gangen og medlem kan ikke gjenvelges. Ett nytt medlem av valgkomiteen velges hvert år. Valgkomiteens leder er den personen som utgår ved neste års ordinære valg.

Ved behov bør det ved valg settes en funksjonstid som sikrer kontinuitet i styret.

Personer som er dømt av norske domstoler eller ilagt aktivitetsforbud av domstolene/Mattilsynet for dyremishandling etter Dyrevelferdsloven kan ikke velges eller oppnevnes til tillitsverv i klubben.

Kun saker oppført på dagsorden kan behandles, benkeforslag er ikke tillatt. Endringsforslag til saker på dagsorden kan fremsettes under generalforsamlingen.

Benkeforslag ved personvalg er ikke tillatt.

Oppretter Generalforsamlingen ved lovendring nye organer/tillitsverv kan Generalforsamlingen i samme møte velge tillitspersoner til nyopprettede eller ledige verv uten at forslag på kandidater har vært fremmet på fastsatt måte.

**§3-5 Ekstraordinær generalforsamling**

Ekstraordinær generalforsamling avholdes hvis generalforsamlingen, styret eller minst 10 % av medlemmene forlanger det.   
Møtet holdes senest 8 uker etter at kravet er fremsatt.   
Møtet innkalles med minst 14 dagers varsel sammen med angivelse av de ekstraordinære saker som skal behandles. Kun de oppgitte saker eller forslag kan behandles. Endringsforslag til saker på dagsorden kan fremsettes under årsmøtet, men ikke ved valg.   
Reglene for ordinært årsmøte gjelder for øvrig så langt de passer. Ved valg; Forslag må være valgkomiteen i hende senest 7 dager før ekstraordinært årsmøte. Valgkomiteens innstilling må foreligge senest 2 dager før ekstraordinært årsmøte.

**Kap 4 Styret mv. §4-1 Styret**

Styret er klubbens høyeste myndighet mellom generalforsamlingene.

**§4-2 Vedtak og representasjon**

Styret er beslutningsdyktig når mer enn halvparten av styremedlemmene er til stede.

Styret sammenkalles når leder bestemmer eller når ett av styremedlemmene krever det. Det skal føres protokoll fra styremøtene og de skal være tilgjengelig for medlemmene, FKF og NKK.

**§4-3 Styrets oppgaver er:**

* lede klubben mellom generalforsamlingene
* avholde generalforsamling, herunder i hvilken form årsmøtet skal gjennomføres
* drive klubben i samsvar med klubbens formål
* gjennomføre beslutninger truffet av generalforsamlingen
* oppnevne komiteer og representanter for klubben og utarbeide retningslinjer for

særkomiteer, avlsråd, distriktskontakter og redaktører

* søke å koordinere sine aktiviteter med andre klubber eventuelt via den lokale NKK-regionen
* velge/oppnevne sekretær og kasserer innen eller utenfor styret

**Kap. 5 Generalforsamlingsvalgte verv/komiteer §5-1 Valgkomite**

Valgkomiteen består av Leder og 2 medlemmer, samt 1 varamedlem. Leder har ansvar for komiteens arbeid. Valgkomiteen tar imot og skal selv fremme forslag på kandidater til alle de verv som skal besettes.

**§5-2 Revisor**

Generalforsamlingen velger revisor og vararevisor. Revisor reviderer regnskapene og avgir beretning til årsmøtet.

Både revisor og vararevisor bør være personer med kunnskap og erfaring i regnskapsførsel.

**Kap. 6 Diverse bestemmelser §6-1 Lovendringer**

Lovendringer kan skje på ordinært årsmøte og må vedtas med minst 2/3 flertall. Lovene og endringer av disse må sendes FKFs styre for godkjennelse, men trer i kraft på det tidspunkt som er bestemt i lovvedtaket eller straks dersom intet er bestemt.

**§6-2 Tolking av lovene**

NKKs Lovkomite kan ikke tolke disse lovene med unntak av de deler som er obligatorisk som følge av tilknytningen til NKK jmf. NKKs lover § 6-1.

**§6-3 Oppløsning**

For å oppløse klubben kreves det minst 3⁄4 flertall på ordinært årsmøte. Beslutningen må stadfestes på ekstraordinært årsmøte med minst 3⁄4 flertall. Først etter annen gangs vedtak trer beslutningen om oppløsning i kraft.

Ved oppløsning tilfaller klubbens midler et av årsmøte bestemt formål. Bestemmer ikke årsmøte noe spesielt tilfaller midlene NKK.

**§ 6-4 Flertallsdefinisjoner**

De til enhver tid gjeldende flertallsdefinisjoner i NKKs lovmal for klubber skal legges til grunn.

Simpelt flertall

* Flest stemmer

Alminnelig flertall

* 50 % +1 av de avgitte stemmer
* Blanke stemmer teller ikke

Absolutt flertall

* 50 % +1 av de avgitte stemmer
* Blanke stemmer teller

Kvalifisert flertall

* 2/3, 3⁄4 eller annet vedtektsfestet flertall
* Blanke stemmer teller
* Bruk er vedtektsfestet

Ved valg; Oppnås ikke alminnelig flertall (50 % + 1, blanke stemmer teller ikke) under første avstemming, gjennomføres ny avstemming. Den kandidat/det forslag som oppnådde færrest antall stemmer faller ut i neste avstemming inntil en kandidat/et forslag har oppnådd alminnelig flertall. Ved personvalg skal eventuelle innsendte forhåndsstemmer telle med i hver avstemningsrunde. Avgitte stemmer på kandidater som ikke er valgbare skal forkastes (også aktuelle forhåndsstemmer).